
ПрезидентыщIэ яIэщ
Португалием президент хэхыныгъэхэр щекIуэкIащ.
Республикэм щыпсэухэм я зэхуэдитIым нэхърэ нэхъыбэр и телъхьэу къыщIэкIри, а къулыкъум хахащ ПравэмкIэ институтым и профессор Марсело Ребелу ди Созэ. ЩIэныгъэ IэнатIэм зэрыпэрытым къыдэкIуэу, ар илъэсищкIэ и пашэу щытащ социал-демократие партым.
Президент къулыкъум цIыхуипщI щыщIэбэнащ мы хэхыныгъэхэм. Апхуэдэ зэпэщIэтыныгъэ иужьрей илъэс 40-м къэмыхъуауи жаIэ политологхэм.
Гейтс Билли и мылъку хелъхьэ
Техьэгъуэ узыфэ шынагъуэм ебэнхэм Инджылызым и правительствэри яхыхьэнущ.
ДызыхуэкIуэ илъэситхум а Iуэхум правительствэм псори зэхэту доллар меларди 4,5-рэ тригъэкIуэдэнущ. А узыфэр зэбгрызыхыр аргъуейхэрауэ зэрыщытыр къэзыхута, Нобель и саугъэтым и лауреат Росс Рональд и цIэр зезыхьэ фондым абы папщIэ правительствэм илъэс къэс доллар мелуан 715-рэ хуиутIыпщынущ.
Дунейм щынэхъ къулей дыдэхэм хабжэ Гейтс Билли и мылъку хилъхьэну мурад ищIащ а Iуэху щхьэпэм. Илъэс къэс абы доллар мелуан 200 къаритынущ.
